बस्ती में पहुँच कर पल्टन ने घोषणा की कि लोगों के घरों की खाना तलाशी होगी। कौन गैरकानूनी शराब बना रहा है, कौन पुलिस को हिस्सा दिये बिना चोरी का माल बेच रहा है, किसके घर की लड़कियाँ और औरतें छुप कर रात में होटलों में जाती हैं इत्यादि-इत्यादि सभी के बारे में छानबीन होगी। खाना तलाशी की बात कानों तक आते ही लोगों ने अपने-अपने बकरियों और मुर्गियों को घर से निकाल दूर भगा दिया। यहाँ तक कि घर के कोने में अंडे से रही मुर्गी को उसकी विधवा मालकिन मानदेइ ने ठंडे पानी के छींटे मार कर भगाया। लेकिन पल्टन के लोगों की गिद्ध दृष्टि से कुछ भी न बचा। लोगों के बाड़ी में लगे अमरूद, केला और पपीता से आरंभ कर मुर्गी, बकरी जो भी हो सका जीप में भरे गये। कौन किस कार्य को गैरकानूनी घोषित कर जुर्माना वसूल सकता है, उसकी मानो प्रतियोगिता सी चल रही थी पल्टन में। परिस्थिति ऐसी हो गयी थी कि बस्ती में जगा की माँ, जिसने किसी क्षम्य भूल के लिए जगा को तुझे चुड़ैल खा ले की गाली दी थी, के लिए भी गैरकानूनी गाली के रूप में जुर्माना की रसीद काटी गई। पिछले तीन दिनों से दस्त की शिकायत से परेशान जगा के पिता को उस समय बस्ती से दूर निस्तार की जगह में बैठ कर शांति मिल रही थी। वहाँ से उसे पकड़ कर बाबू लोगों ने गाली के जुर्माना के रूप में कट चुकी रसीद की राशि की वसूली की।